杨维桢
五禽言
唤起，唤起。
东方明，门前已如市。
上林有鸟杀司晨，苦杀萧娘睡方美。
提胡卢，提胡卢，沽酒何处沽？乌程与若下，美酒高无价。
小姑典金钗，劝郎醉即罢。
君不见城中官长壶卢提，十日九日醉如泥。
姑恶，姑恶，姑不恶，妾命苦。
姑有孝女，姑为慈母。
妾亦甘为东海妇。
子归，子归，子不归，白头阿婆慈且悲。
子弗归，待何时？君不见西江处士章九华，十年去赴丘园科，母死妻啼未还家。
行不得哥哥，我不行，奈我何？西山有豺虎，西江有风波。
风波尚可壶，豺虎尚可罗。
努儿关，平地多。
行不得哥哥。